C 15/36
RO
Jurnalul Oficial al Uniunii Europene
12.1.2022
Miercuri, 19 mai 2021
27. solicită să se efectueze audituri independente pentru a examina în mod regulat dacă aplicațiile IA utilizate și controalele și bilanțurile aferente respectă criterii specificate, iar auditurile respective să fie supervizate de autorități independente cu suficiente competențe de supraveghere; solicită efectuarea unor teste de rezistență specifice, care să sprijine și să asigure respectarea normelor;
28.
ia act de beneficiile și riscurile legate de IA în domeniul securității cibernetice, precum și potențialul IA de a combate criminalitatea informatică și subliniază necesitatea ca orice soluție de IA să fie rezilientă în fața atacurilor cibernetice, respectând totodată drepturile fundamentale ale Uniunii, în special protecția datelor cu caracter personal și a vieții private; evidențiază că folosirea în siguranță a AI trebuie controlată și că trebuie să existe o strânsă colaborare între sectorul public și cel privat pentru a combate vulnerabilitățile și riscurile legate de utilizarea AI; invită Comisia să evalueze necesitatea unei prevenții mai bune în domeniul securității cibernetice și măsurile de atenuare aferente;
29.
atrage atenția asupra faptului că pandemia de COVID-19 poate fi considerată ca o perioadă de probă pentru dezvoltarea, implementarea și utilizarea tehnologiilor digitale și legate de IA în educație și cultură, fapt exemplificat de numeroasele platforme de școlarizare online și instrumente online pentru promovarea culturii, utilizate în toate statele membre; invită, așadar, Comisia să țină seama de aceste exemple atunci când analizează posibilitatea unei abordări comune la nivelul Uniunii față de utilizarea mai largă a acestui tip de soluții tehnologice;
Educație
30. reamintește importanța de a îmbunătăți competențele digitale și de a atinge un nivel înalt de cunoștințe în domeniul media, digital și informatic la nivelul Uniunii, ca o condiție prealabilă pentru utilizarea IA în educație; subliniază că este nevoie, în acest sens, de o cultură digitală și în materie de IA pe întreg teritoriul Uniunii, îndeosebi prin crearea de oportunități de formare pentru cadrele didactice; insistă ca utilizarea tehnologiilor de IA în școli să contribuie la reducerea decalajului digital la nivel social și între regiuni; salută Planul de acțiune actualizat al Comisiei pentru educația digitală, care abordează utilizarea IA în educație; invită Comisia, în acest sens, să facă din abilitățile digitale, educația și formarea în domeniul mass-mediei și competențele legate de IA prioritățile acestui plan, sensibilizând în același timp cu privire la potențialele abuzuri și disfuncționalități ale IA; invită, în acest sens, Comisia să acorde o atenție deosebită copiilor și tinerilor care se găsesc într-o situație precară și care necesită sprijin deosebit în domeniul educației digitale; îndeamnă Comisia să abordeze în mod cuvenit inițiativele privind IA și robotica în educație în cadrul viitoarelor sale propuneri legislative; îndeamnă statele membre să investească în echipamentele digitale ale școlilor, utilizând fondurile Uniunii în acest scop;
31. subliniază că utilizarea IA în sistemele de educație oferă o gamă largă de posibilități, oportunități și instrumente pentru ca educația să devină mai inovatoare, mai favorabilă incluziunii, mai eficientă și tot mai eficace prin introducerea unor noi modalități de învățare de înaltă calitate, care sunt rapide, personalizate și centrate pe elev; subliniază totuși că, deoarece aceasta va afecta educația și incluziunea socială, trebuie să se asigure disponibilitatea acestor instrumente pentru toate grupurile sociale prin stabilirea accesului egal la educație și învățare, fără a lăsa pe nimeni în urmă, în special persoanele cu dizabilități;
32. subliniază că, pentru a utiliza IA atât în mod critic, cât și efectiv, cetățenii trebuie să aibă cel puțin o înțelegere de bază a acestei tehnologii; invită statele membre să integreze campanii de sensibilizare despre IA în acțiunile lor legate de competențele digitale; invită Comisia și statele membre să promoveze planuri de competențe digitale și forumuri de discuție pentru a implica cetățenii, părinții și elevii într-un dialog democratic cu autoritățile publice și părțile interesate cu privire la dezvoltarea, implementarea și utilizarea tehnologiilor IA în sistemele de educație; evidențiază cât este de important să li se ofere profesorilor, formatorilor etc. instrumentele și cunoștințele necesare în materie de IA și tehnologii aferente, astfel încât să înțeleagă ce sunt, cum se folosesc și cum să le aplice bine și în conformitate cu legea, pentru a evita încălcarea DPI; subliniază, în special, importanța deprinderilor digitale în cazul persoanelor care lucrează în învățământ, precum și cât de important este să li se ofere persoanelor în vârstă cursuri de formare mai bune despre lumea digitală, având în vedere că generațiile mai tinere au deja cunoștințe de bază despre aceste tehnologii, deoarece au crescut cu ele;
33. subliniază că adevăratul obiectiv al utilizării inteligenței artificiale în sistemele de educație ar trebui să fie realizarea unui proces didactic cât mai individualizat, propunând elevilor parcursuri de învățare personalizate în funcție de punctele lor tari și de punctele lor slabe și oferindu-le materiale didactice adaptate caracteristicilor lor, menținând în același timp calitatea educației și principiul integrator în sistemele noastre de educație;